## Odluka o visini i načinu formiranja posebnih rezervi za osiguranje od potencijalnih gubitaka banke

### NN 32/1999 (2.4.1999.), Odluka o visini i načinu formiranja posebnih rezervi za osiguranje od potencijalnih gubitaka banke

# HRVATSKA NARODNA BANKA

Na temelju članka 51. stavka 2., članka 68. Zakona o bankama ("Narodne
novine" broj 161/98) i članka 67. stavka 1. točke 23. Zakona o Hrvatskoj
narodnoj banci ("Narodne novine" broj 35/95 - pročišćeni tekst), Savjet
Hrvatske narodne banke na sjednici održanoj 26. ožujka 1999. godine, donio
je

## **ODLUKU**

### **O VISINI I NAČINU FORMIRANJA POSEBNIH REZERVI ZA OSIGURANJE OD POTENCIJALNIH GUBITAKA BANKE**

OPĆE ODREDBE

I.

Ovom Odlukom određuje se visina, način i rokovi u kojima je banka dužna
formirati posebne rezerve za osiguranje od potencijalnih gubitaka koji
proizlaze iz rizičnih plasmana i odgovarajućih izvanbilančnih rizičnih
stavki.

POSEBNE REZERVE ZA IDENTIFICIRANE GUBITKE

II.

Posebne rezerve za identificirane gubitke namijenjene su pokrivanju
potencijalnih gubitaka iz potraživanja koja su predmet raspoređivanja u
rizične skupine sukladno Odluci o raspoređivanju plasmana i izvanbilančnih
rizičnih stavki i utvrđivanju izloženosti banke ("Narodne novine" broj
32/99) u daljnjem tekstu: Odluka o raspoređivanju).

III.

Banka je dužna formirati posebne rezerve za identificirane gubitke u
visini utvrđenih potencijalnih gubitaka iz potraživanja raspoređenih u
skupine B, C, D i E, u skladu s točkom XXI. Odluke o raspoređivanju.

IV.

Posebne rezerve za identificirane gubitke iz bilančnih potraživanja
banka formira na teret rashoda i knjiži ih u obliku ispravka vrijednosti
aktive.

V.

Posebne rezerve za identificirane gubitke iz izvanbilančnih rizičnih
stavki banka formira na teret svojih rashoda te ih knjiži na posebnim računima
u pasivi.

POSEBNE REZERVE ZA NEIDENTIFICIRANE GUBITKE

VI.

Posebne rezerve za neidentificirane gubitke namijenjene su osiguranju
od budućih gubitaka koji nisu utvrđeni raspoređivanjem plasmana prema Odluci
o raspoređivanju.

VII.

Banka je dužna formirati posebne rezerve za neidentificirane gubitke
u visini od najmanje jedan posto iznosa plasmana i izvanbilančnih rizičnih
stavki koje su, u skladu s Odlukom o raspoređivanju, raspoređene u rizičnu
skupinu A, osim za potraživanja od Hrvatske narodne banke, Republike Hrvatske
i vladinih agencija za koje je osigurano plaćanje u proračunu Republike
Hrvatske.

VIII.

Posebne rezerve za neidentificirane gubitke banka formira na teret svojih
rashoda i knjiži ih na posebnom računu u pasivi.

PROVOĐENJE OVE ODLUKE I IZVJEŠĆIVANJE HRVATSKE NARODNE BANKE

IX.

Banka utvrđuje posebne rezerve za osiguranje od identificiranih i neidentificiranih
gubitaka na temelju obavljenog raspoređivanja plasmana najmanje tromjesečno,
na kraju tromjesečja i to: 31. ožujka, 30. lipnja, 30. rujna i 31. prosinca.

Banke sastavljaju izvješća o provođenju ove Odluke tromjesečno u tijeku
godine, prema stanju na dan:

31. ožujka i dostavljaju Hrvatskoj narodnoj banci do 30. travnja;

30. lipnja i dostavljaju Hrvatskoj narodnoj banci do 31. srpnja;

30. rujna i dostavljaju Hrvatskoj narodnoj banci do 31. listopada.

Privremeno izvješće prema stanju na dan 31. prosinca banke dostavljaju
Hrvatskoj narodnoj banci najkasnije do 31. siječnja sljedeće godine, a
izvješće izrađeno na temelju revidiranog i usvojenog godišnjeg nekonsolidiranog
izvješća najkasnije u roku od šest mjeseci po završetku poslovne godine.

Hrvatska narodna banka propisuje uputu i obrasce za sastavljanje izvješća.

PRIJELAZNE I ZAVRŠNE ODREDBE

X.

Banka sastavlja, prema posebnom zahtjevu Hrvatske narodne banke, izvještaje
i prema stanju na dan koji nije propisan u točki IX. ove Odluke i u roku
koji odredi Hrvatska narodna banka.

XI.

Prve izvještaje iz točke IX. ove Odluke banke sastavljaju prema stanju
na dan 30. lipnja 1999. godine i dostavljaju Hrvatskoj narodnoj banci do
31. srpnja 1999. godine.

XII.

Pod pojmom banke u ovoj Odluci podrazumijevaju se i štedionice do rokova
utvrđenih u članku 119. Zakona o bankama.

XIII.

Danom početka primjene ove Odluke prestaje važiti Odluka o visini i
načinu formiranja posebnih rezervi za osiguranje od potencijalnih gubitaka
banaka i štedionica ("Narodne novine" broj 30/97, 134/97, 88/98).

XIV.

Ova Odluka stupa na snagu danom objave u "Narodnim novinama", a primjenjuje
se od 1. travnja 1999. godine.

O.br. 486/99.
Zagreb, 26. ožujka 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 32/1999-649